Birthe Rønn Hornbech (V), 2008-10-21:
Ja, det er jo, som den sidste ordfører var inde på, ikke så vanskeligt at være minister i dag, og jeg skal da også sige mange tak for tilslutningen.
Jeg kan rolig sige, at der er lavet et godt forarbejde.
Betænkningen blev først offentliggjort, kort tid efter jeg blev minister, så det er min forgænger, der har nedsat udvalget.
Alle interessenter har været med i arbejdet og står bag, og det har selvfølgelig en afsmittende effekt.
Jeg er meget glad for at høre, at der er forståelse for forslaget hele vejen rundt.
Allerede fru Karen Ellemann var som den første ordfører inde på i hvert fald en underforståelse af, at der er tale om en dynamisk proces, når det drejer sig om visum.
Og det er lige præcis, hvad der er.
Man må jo se på forholdene i verden, og derfor er det også sådan, at en del af betænkningen allerede er udmøntet administrativt.
Vi vil på den ene side, som det er blevet anført fra nogle ordførere, naturligvis holde øje med misbrug og forsøge at undgå det, og vi vil på den anden side lempe, hvis det viser sig, at nogle af de ting, vi har lukket op for, ikke fører til misbrug.
Så det er en meget dynamisk proces.
Hr. Kenneth Christensen var så inde på, at han mente, at reglerne om forhåndsgodkendelse skulle være mere detaljerede.
Det ved jeg nu ikke rigtig om man ville synes om i erhvervet.
Dansk Folkeparti fremhæver som så mange andre ordførere forhåndsgodkendelsen og påpeger, at det er op til den enkelte virksomhed at vise god moral.
Det er lige præcis det, der er tale om, og derfor skal en eller anden tilfældig fodfejl, som slet ikke skyldes virksomheden selv, selvfølgelig heller ikke medføre helt vanvittige sanktioner.
Med hensyn til turisterhvervet er det klart, at det er en anden sag.
Som udvalget vil vide, har jeg forsøgt at åbne lidt mere op over for nogle lande, og det følger vi meget nøje, for det er, som flere ordførere har anført, en balancegang mellem på den ene side et hensyn til erhvervslivet og turisterhvervet, at få en smidig behandling, også af hensyn til julebesøg osv., og på den anden side at undgå misbrug af hele asylsystemet.
Det er den balance, vi forsøger at finde.
Og skulle der sidde nogle et sted, som er kommet til at vente lidt for lang tid på at få et visum i sommerferien, fordi de kom for sent, vil jeg minde om, at der ikke er så forfærdelig lang tid til jul, og der er pudsigt nok mange, der skal hjem i juleferien, så søg nu i god tid.
Fru Sidsel Homann mente, at hun havde mødt flere, der var kommet i klemme.
Jeg kan sige, at når man begynder at undersøge nogle af de presseforlydender, der er, så viser det sig, at der egentlig ikke var nogen, der var kommet i klemme, men der var nogle, der troede, at de bare kunne få et visum fra den ene dag til den anden, selv om der var mange foran dem i køen.
Derfor siger jeg: Søg nu endelig i god tid.
Fru Sidsel Homann kom til at sige, at hun har hørt mange historier, og ja, mange af dem er også historier, mere end de er kendsgerninger.
Men selvfølgelig er der ikke nogen, der er fejlfrie, og vi ved da godt, at der nogle af de steder, hvor Danmark ikke har repræsentation, og hvor man, for at folk ikke skal rejse så langt, har indgået aftale med andre lande, er kommet til at gå for lang tid.
Jeg hører meget gerne om de konkrete sager, men historier kan jeg ikke bruge til noget.
Men konkrete sager, hvor man kan dokumentere, at sagsbehandlingen ikke var i orden, vil vi selvfølgelig meget gerne kigge på og sørge for, at tingene også ude på repræsentationerne kommer i orden.
Tak for tilkendegivelsen fra Det Radikale Venstre.
Så ved vi det, nemlig at man måske vil stille et ændringsforslag.
Men som sagt er vi indstillet på fleksibilitet i administrationen af det her, og det er netop lagt op på en sådan måde, at det er muligt, og at vi så bare kan orientere Folketinget om praksis frem for, at vi skal have lovændringer hele tiden.
Med disse ord skal jeg sige tak til alle ordførerne.